Ouers vies omdat hulle uitgesluit is van vergaderingLaerskool Theresapark (Foto: Facebook) ŉ Ouer van ŉ leerder van Laerskool Theresapark sê ten spyte van ŉ onderneming deur die skool se beheerliggaam dat ouers van Afrikaanssprekende leerders ŉ verteenwoordiger na die beheerliggaamvergadering mag stuur, het dié vergadering Maandagaand klaarblyklik voortgegaan sonder dat hulle daaroor ingelig is. Ouers van Afrikaanse leerders by die skool in Akasia het Vrydag na die laerskool opgeruk omdat hulle meen daar word teen hul kinders gediskrimineer. Hulle het in ŉ memorandum onder meer geëis dat Afrikaanse leerders hul skoolloopbaan – in Afrikaans – by die skool mag voltooi. Danie Snyman, ŉ ouer verbonde aan die skool, sê hy is verkies om namens ouers van Afrikaanse leerders die vergadering by te woon, maar het eers na afloop van die vergadering verneem dat die beheerliggaam byeen gekom het. “Een van ons eise was dat ouers by die vergadering verteenwoordig moet word, maar ons kan nou geen insette lewer oor die besluit wat rakende Afrikaans by die skool geneem word nie,” sê Snyman. Hy sê kinders is geregtig op onderrig in hul moedertaal. “Dit gaan nie net oor een kind nie. Dit gaan oor alle kinders en oor die gebruik van Afrikaans. “Dit is ŉ beginselsaak en ŉ reg wat ons mag uitoefen,” sê Snyman oor ouers se keuse om hul kinders in Afrikaans te laat onderrig. Hy sê die skoolhoof probeer intussen sy bes om ŉ middeweg tussen die behoeftes van die beheerliggaam, die onderwysdepartement en onderwysers te vind. “Ek bewonder hom en hy probeer werklik sy bes om almal gelukkig te hou,” sê Snyman. Volgens Snyman het die skool vroeër onderneem dat leerders hul laerskoolloopbaan in Afrikaans by die skool kan voltooi en dat dié onderneming nou verbreek word. Mogomotsi Tlhoale, voorsitter van die skool se beheerliggaam, kon nie dadelik vir kommentaar bereik word nie. Hy het egter vroeër aan TimesLive gesê die voorstel om parallelmediumonderrig by die skool te staak is nie rasgedrewe nie, maar ŉ poging om die skool finansieel volhoubaar te maak. Tlhoale sê die skool probeer nie Afrikaanse leerders uitwerk nie, maar dat daar die afgelope paar jaar ŉ afname in die getal Afrikaanse leerders is. Hy het volgens TimesLive gesê in sommige Afrikaanse klasse is daar net ŉ handvol leerders, terwyl Engelse klasse soms tot meer as 30 leerders moet akkommodeer. Volgens hom moet die res van die skool dus die bedryf van die Afrikaanse klasse subsidieer. Snyman sê egter daar is ŉ daling in die getal Afrikaanse leerders by die skool, omdat die laerskool die afgelope paar jaar nie meer nuwe Afrikaanse leerders aanvaar nie. “Wie se skuld is dit dat daar nie groot genoeg getalle is nie? “Dit is belangrik dat daar volgende jaar Afrikaanssprekende kinders in die skool is.” Die ouers het die skool en die departement tot Vrydag kans gegee om op die eise in hul memorandum te reageer, waarna verdere stappe oorweeg sal word.